62018TJ0192_RES
Predmet T-192/18
Rietze GmbH & Co. KG
protiv
Ureda Europske unije za intelektualno vlasništvo
Presuda Općeg suda (osmo vijeće) od 6. lipnja 2019.
„Dizajn zajednice – Postupak za proglašavanje dizajna ništavim – Međunarodna registracija u kojoj je naznačena Europska unija – Registrirani dizajn zajednice koji prikazuje vozilo VW Caddy – Raniji dizajn Zajednice – Razlog ništavosti – Individualni karakter – Upućeni korisnik – Drukčiji ukupan dojam – Članak 6. i članak 25. stavak 1. točka (b) Uredbe (EZ) br. 6/2002 – Teret dokazivanja koji je na podnositelju zahtjeva za proglašavanje dizajna ništavim – Zahtjevi povezani s reprodukcijom ranijeg dizajna”
Dizajni Zajednice – Razlozi za ništavost – Nedostatak individualnog karaktera – Dizajn koji na upućenog korisnika ne ostavlja drugačiji dojam u odnosu na dojam koji ostavlja raniji dizajn – Ukupna ocjena svih elemenata ranijeg dizajna
(Uredba Vijeća (EZ) br. 6/2002, čl. 6. st. 1. i čl. 25. st. 1. t. (b))
(vidjeti t. 19., 20.)
Dizajni Zajednice – Razlozi za ništavost – Nedostatak individualnog karaktera – Upućeni korisnik – Pojam
(Uredba Vijeća (EZ) br. 6/2002, čl. 6. st. 1. i čl. 25. st. 1. t. (b))
(vidjeti t. 28.-30.)
Dizajni Zajednice – Razlozi za ništavost – Nedostatak individualnog karaktera – Dizajn koji na upućenog korisnika ne ostavlja drugačiji dojam u odnosu na dojam koji ostavlja raniji dizajn – Prikaz vozila VW Caddy
(Uredba Vijeća br. 6/2002, čl. 6. st. 1. t. (b), čl. 6. st. 2., čl. 25. st. 1. t. (b) i čl. 106.f)
(vidjeti t. 32., 44.-48., 54., 63.-65.)
Sudski postupak – Akt kojim se pokreće postupak – Formalni zahtjevi – Sažeti prikaz iznesenih razloga – Istovrsni zahtjevi za prigovore navedene u potporu tužbenom razlogu
(Statut Suda, čl. 21. prvi stavak i čl. 53. prvi stavak; Poslovnik Općeg suda, čl. 177. st. 1. t. (d))
(vidjeti t. 53.)
Dizajni Zajednice – Odricanje i ništavost – Zahtjev za proglašavanje dizajna ništavim koji se temelji na postojanju ranijeg dizajna – Teret dokazivanja – Zahtjevi povezani s reprodukcijom ranijeg dizajna
(Uredba Vijeća br. 6/2002, čl. 5. do 7. i čl. 25. st. 1. t. (b))
(vidjeti t. 59.-62.)
Sažetak
U presudi Rietze/EUIPO ‐ Volkswagen (Vozilo VW Caddy) (T-192/18) donesenoj 6. lipnja 2019., Opći sud potvrdio je odluku Ureda Europske unije za intelektualno vlasništvo (EUIPO) prema kojoj je dizajn koji prikazuje vozilo VW Caddy nov u smislu članka 5. Uredbe br. 6/2002 (
1
) i ima individualni karakter u smislu članka 6. te uredbe. Taj predmet odnosi se na postupak za proglašavanje dizajna ništavim koji je pokrenuo tužitelj Rietze, njemačko društvo koje stavlja na tržište minijaturne automobile. Osporavani je dizajn onaj koji prikazuje vozilo VW Caddy koji je Volkswagen 2011. stavio na tržište. Kako bi dokazao da je raniji dizajn učinjen dostupnim javnosti, tužitelj je uputio na prethodni model tog vozila, odnosno model VW Caddy (2K) Life, koji je na tržište stavljen 2004.
Na prvom mjestu, Opći sud odbio je tužiteljev argument prema kojem EUIPO mora, kao prvo, obaviti ponderiranje obilježja suprotstavljenih dizajna, kao drugo, analizirati njihova zajednička obilježja i, kao treće, napraviti razliku između estetske vrijednosti i tehničkih svojstava.
Na drugom mjestu, Opći sud odbio je tužiteljevu argumentaciju prema kojoj EUIPO nije uzeo u obzir određene dokaze na kojim se nalazi slika ranijeg dizajna. Opći sud je podsjetio da je na stranci koja je podnijela zahtjev za proglašavanje dizajna ništavim da podnese preciznu i potpunu reprodukciju ranijeg dizajna i da se od žalbenog vijeća ne može očekivati da kombinira različite prikaze proizvoda u koji je raniji dizajn ugrađen ili da zamijeni element koji se pojavljuje na većini prikaza elementom koji se pojavljuje samo u jednom prikazu.
Stoga je Opći sud odbio tužbu.
(
1
)	Uredba Vijeća (EZ) br. 6/2002 od 12. prosinca 2001. o dizajnu Zajednice (SL 2002., L 3, str. 1.) (SL, posebno izdanje na hrvatskom jeziku, poglavlje 13., svezak 24., str. 45.)